6. โครงการในอนาคต

6.1 โครงการในประเทศตุรกี

  ลักษณะโครงการ

  เพื่อให้สอดคล้องกับกลยุทธ์โดยรวมของการกระจายการดำเนินการผลิตตามหลักภูมิศาสตร์
  บริษัทได้จัดตั้งโรงงานผลิตแผ่นฟิล์ม PET ใหม่ในประเทศตุรกี เพื่อรองรับตลาดในทวีปยุโรป
  ตะวันออกกลาง และ รัฐเซีย/ซีไอเอส โดยในระยะเริ่มแรก
  โรงงานดังกล่าวจะผลิตแผ่นฟิล์มขนาดความกว้าง 8.7 เมตร ด้วยกำลังการผลิต 24,000
  ตันต่อปี และมีโรงงานผลิตกระแสไฟฟ้าร่วมเพื่อสนองความต้องการของโรงงานดังกล่าว
  ซึ่งได้เริ่มดำเนินการ ตั้งแต่ เดือน ธันวาคม 2548 ทั้งนี้
  ได้มีการขยายสู่การผลิตแผ่นฟิล์มเคลือบอลูมิเนียม (Metallised Film) ด้วยกำลังการผลิต
  5,000 ตันต่อปี ซึ่งได้เริ่มเปิดดำเนินงานตั้งแต่เดือนมีนาคม 2549
  โรงงานตั้งอยู่ในเขตส่งเสริมการลงทุน (Free Zone) ในเมืองคอร์ลู (Corlu)
  ห่างจากกรุงอิสตันบูลไปทางทิศตะวันตกประมาณ 100 กิโลเมตร ในแผ่นดินใหญ่ของทวีปยุโรป
  ทำเลที่ตั้งของโรงงานจะให้ประโยชน์สูงสุดในด้านของการขนส่ง
  เนื่องจากอยู่ห่างจากท่าเรืออิสตันบูลเป็นระยะทางเพียง 80 กิโลเมตร
  รวมทั้งสามารถขนส่งทางบกไปยังตลาดต่างๆในทวีปยุโรป

  ปัจจุบัน โครงการผลิตเม็ดพลาสติก PET
  อยู่ในระหว่างการก่อสร้างโรงงานในประเทศตุรกีโดยอยู่ในทำเลเดียวกัน ซึ่งจะช่วยให้ PE
  สามารถลดต้นทุนวัตถุดิบลงได้ บริษัทกำลังประเมินความเป็นไปได้ที่จะเพิ่มสายการผลิตแผ่นฟิล์ม
  PET ในประเทศตุรกีอีกสายหนึ่ง เพื่อให้ได้สายการผลิตแผ่นฟิล์ม PET สูงสุด 2 สาย
  เม็ดพลาสติก 1 สายเพื่อสนองสายการผลิตแผ่นฟิล์ม
  และสายการผลิตแผ่นฟิล์มเคลือบอลูมิเนียมซึ่งเป็นผลิตภัณฑ์มูลค่าเพิ่ม

  การที่โรงงานตั้งอยู่ในเขตส่งเสริมการลงทุนดังกล่าวทำให้ PE ได้รับสิทธิประโยชน์ต่างๆ เช่น
  ได้รับยกเว้นภาษีเงินได้นิติบุคคล (ตราบเท่าที่ประเทศตุรกีร่วมอยู่ในกลุ่มสหภาพยุโรป)
  ภาษีมูลค่าเพิ่ม
  และอากรขาเข้าสำหรับการส่งออกไปยังประเทศนอกสหภาพยุโรปและนอกประเทศตุรกี นอกจากนี้
  เขตส่งเสริมการลงทุนดังกล่าวยังเพียบพร้อมไปด้วยระบบสาธารณูปโภคและป้องกันกิจการจากการแทรกแซงโดยรัฐบาลและเหตุการณ์ต่างๆที่ไม่คาดคิดอันเนื่องมาจากภาวะเศรษฐกิจในประเทศได้
  ในเดือนกรกฎาคม 2547 บริษัทได้จัดตั้งบริษัท โพลีเพล็กซ์ (สิงคโปร์) พีทีอี ลิมิเต็ด (“PSPL”)
  ในประเทศสิงคโปร์ ซึ่งเข้าถือหุ้นร้อยละ 100 ใน Polyplex Europa Polyester Film
  Sanayi ve Ticaret A.S. (“PE”) ในเดือนกันยายน 2547
  เพื่อดำเนินงานโครงการในประเทศตุรกีดังกล่าว

  เงินลงทุนในโครงการประมาณการว่าเท่ากับ 68 ล้านเหรียญสหรัฐ โดยจะมาจาก

-   เงินกู้ยืมระยะยาว/ระยะสั้นประมาณ 26.60 ล้านเหรียญสหรัฐ- ซึ่ง PE
    กู้ยืมจากธนาคารต่างๆในประเทศและต่างประเทศ โดยมีบริษัทเป็นผู้ค้ำประกันร่วม

-   เงินทุนจำนวนประมาณ 41.40 ล้านเหรียญสหรัฐ โดยได้มาจากบริษัทผ่าน PSPL ทั้งนี้
    เงินส่วนหนึ่งจำนวน 14 ล้านยูโร (เทียบเท่าประมาณ 18.90 ล้านเหรียญสหรัฐ)
    บริษัทกู้ยืมจากธนาคารไทย

เหตุผลในการลงทุน

  ปัจจัยสำคัญในการพิจารณาเลือกประเทศตุรกีเนื่องจากเป็นทางเชื่อมระหว่างทวีปเอเชียและยุโรป
  ซึ่งจะนำไปสู่ตลาดขนาดใหญ่ในประเทศต่างๆในทวีปยุโรป รัสเซีย/ซีไอเอส และ ตะวันออกกลาง
  โดยในปี 2548 ความต้องแผ่นฟิล์มพลาสติก PET ในประเทศยุโรปตะวันตกคิดเป็นร้อยละ 16
  ของตลาดโลก และ มีอัตราการบริโภคแผ่นฟิล์ม PET ต่อรายสูง (ดูรายละเอียดในข้อ 3.4.1)
  ประกอบกับการมีแรงงานที่มีความเชี่ยวชาญ
  อีกทั้งต้นทุนการดำเนินงานที่ค่อนข้างต่ำก็เป็นปัจจัยการพิจารณาที่สำคัญ
  ปัจจุบันประเทศตุรกีเป็นที่ตั้งของหน่วยศุลกากร (Custom Union)ของกลุ่มสหภาพยุโรป (EU)
  ซึ่งทำให้การเคลื่อนย้ายสินค้าปลอดภาษีระหว่างกันทำได้โดยสะดวก
  นอกจากนี้การมีโรงงานในตุรกีซึ่งอยู่ใกล้กับลูกค้าในประเทศยุโรป
  ยังจะทำให้สามารถเข้าถึงและผลิตสินค้าที่ตรงต่อความต้องการของลูกค้าได้ในเวลาอันรวดเร็วยิ่งขึ้น

  โรงงานตั้งอยู่ในเขตส่งเสริมการลงทุน (Free Zone) ของประเทศตุรกี
  ซึ่งมีสภาพแวดล้อมเหมาะแก่การลงทุน โดยเฉพาะอย่างยิ่งการดำเนินการนำเข้า/ส่งออกสินค้า
  เนื่องจากมีการควบคุมด้านเงินตราต่างประเทศน้อยมาก
  โดยผู้ลงทุนสามารถเปิดบัญชีฝากเงินตราต่างประเทศไว้ในธนาคาร หรือ
  นำเงินตราต่างประเทศเข้าและออกได้โดยเสรี
  นอกจากนี้ทำเลที่ตั้งโครงการดังกล่าวจะช่วยทำให้สามารถครอบคลุมตลาดลูกค้าในประเทศแถบยุโรปตะวันตก
  ซึ่งมีขนาดใหญ่
  มีความต้องการสูงและเป็นตลาดที่ไม่ได้มีการเพิ่มหรือขยายกำลังการผลิตมาเพื่อสนองความต้องการในช่วงเวลา
  4-5 ปีที่ผ่านมา แม้ว่าจะยังคงมีอัตราการเติบโตอย่างต่อเนื่องมาโดยตลอดก็ตาม
  ความต้องการแผ่นฟิล์ม PET ในกลุ่มธุรกิจ บรรจุภัณฑ์ อุตสาหกรรม และ
  อุปกรณ์ไฟฟ้าในแถบประเทศยุโรปตะวันตกมีอัตราการเติบโตเฉลี่ยร้อยละ 7.75 ในระยะเวลา
  4-5 ปีที่ผ่านมา และ
  เพื่อตอบสนองต้องการสินค้าในตลาดดังกล่าวจึงต้องมีการนำเข้าสินค้าประมาณร้อยละ 40
  ซึ่งโดยส่วนใหญ่จะมาจากฐานการผลิตในประเทศเอเชียซึ่งความต้องการดังกล่าวส่วนใหญ่จะมาจากความต้องการในกลุ่มธุรกิจ
  PIE นอกจากนี้ โรงงานดังกล่าวยังสามารถครอบคลุมไปยังตลาดรัสเซียซีไอเอส
  ยุโรปกลางและยุโรปตะวันออก
  ซึ่งแม้ว่าตลาดดังกล่าวจะมีขนาดเล็กในปัจจุบันแต่ก็มีแนวโน้มการเติบโตสูงเมื่อพิจารณาจากการเติบโตทางเศรษฐกิจในภูมิภาค
  นอกจากนี้ประเทศรอบๆเขตเมดิเตอเรเนียนก็ยังเป็นกลุ่มเป้าหมายด้วยเช่นกัน
  ปัจจุบันนี้ลูกค้าในยุโรปส่วนกลางและยุโรปตะวันออกรวมถึงประเทศในแถบตะวันออกกลางต้องนำเข้าสินค้าเพื่อตอบสนองความต้องการ

  โครงการนี้จึงเป็นกลจักรสำคัญในแผนงานที่จะสร้างเครือข่ายทั่วโลกและเชื่อมต่อกับลูกค้าสำคัญๆในภาคอุตสาหกรรม
  ทั้งนี้
  บริษัทสามารถประหยัดค่าใช้จ่ายในการขนส่งและมีความเป็นไปได้ที่จะจำหน่ายผลิตภัณฑ์ได้ในราคาจำหน่ายที่สูงขึ้น
  ซึ่งจะสามารถชดเชยค่าใช้จ่ายในการดำเนินงานที่สูงขึ้นจากการที่ตั้งโรงงานในยุโรปไปได้

  สถานภาพปัจจุบัน

  สายการผลิตแผ่นฟิล์มบางและการผลิตแผ่นฟิล์มเคลือบอลูมิเนียมได้ผ่านขั้นตอนการทดลองเดินเครื่องจักรไปด้วยดีเมื่อปีที่ผ่านมาโดยการใช้กำลังการผลิตได้เพิ่มขึ้นอย่างต่อเนื่อง
  ส่วนโครงการผลิตเม็ดพลาสติก
  ปัจจุบันอยู่ในช่วงเริ่มต้นการก่อสร้างซึ่งคาดว่าจะเสร็จสิ้นภายในเดือนธันวาคม 2549

แนวโน้มโครงการ

  จากประสบการณ์ของกลุ่มโพลีเพล็กซ์ในเอเชียตะวันออกเฉียงใต้
  การมีฐานการผลิตในประเทศลูกค้าเอง
  โดยมีการบริการลูกค้าที่รวดเร็วไม่เพียงเป็นข้อได้เปรียบที่ดีเหนือกว่าการที่ต้องนำเข้าสินค้าเท่านั้นแต่ยังเป็นการปรับปรุงความสามารถในการเข้าถึงลูกค้าอย่างมีนัยสำคัญอีกด้วย
  จากยอดขายปัจจุบันของกลุ่มในภูมิภาคดังกล่าว
  จะเห็นว่ามีปริมาณการผลิตเพิ่มขึ้นจากสายการผลิตใหม่ก็ยังนับว่าไม่มากนัก
  เมื่อเทียบกับความต้องการ
  ด้วยเหตุนี้จะทำให้บริษัทและบริษัทแม่มีช่องว่างทางการตลาดที่จะสามารถเพิ่มปริมาณการขายในตลาดภูมิภาคนี้ได้อีก
  เนื่องจากปริมาณสินค้ายังมีไม่เพียงพอกับความต้องการ ทั้งนี้ นับจากเริ่มดำเนินการผลิต PE
  สามารถจำหน่ายผลิตภัณฑ์ได้โดยไม่ประสบปัญหาแต่อย่างใด
  และได้เริ่มขยายการจัดจำหน่ายไปยังตลาดและลูกค้าใหม่ๆด้วย อย่างไรก็ตาม
  เนื่องจากภาวะตลาดที่ซบเซา การทำกำไรของกิจการจะยังคงต่ำสักระยะหนึ่ง

  จากการที่ยังเป็นช่วงเริ่มต้นในทำเลใหม่และจากสภาวะตลาดในภูมิภาคดังกล่าว
  จำเป็นต้องมีการวางแผนครอบคลุมไปถึงการจัดตั้งสายการผลิตเม็ดพลาสติก PET
  ซึ่งจะช่วยลดโครงสร้างต้นทุนโดยรวมของกิจการในประเทศตุรกี
  เนื่องจากสามารถประหยัดเงินลงทุนในโครงการ ต้นทุนด้านบุคลากร และค่าใช้จ่ายโสหุ้ยอื่นๆ

6.2 โครงการแผ่นฟิล์มเคลือบอัดขึ้นรูป (Extrusion Coating Project)

  รายละเอียดโครงการ

  เพื่อเป็นการเพิ่มประเภทผลิตภัณฑ์ไปสู่ผลิตภัณฑ์ที่มีมูลค่าเพิ่มมากขึ้น
  บริษัทได้วางแผนโครงการผลิตแผ่นฟิล์มเคลือบอัดขึ้นรูป
  โครงการนี้จะดำเนินการโดยใช้ที่ดินแปลงใหม่ส่วนหนึ่ง (35-2-54.80 ไร่)
  ซึ่งกำลังติดต่อซื้อจาก นิคมสยามอีสเทิร์น อินดัสเตียล พาร์ค ในราคา 1.6 ล้านบาทต่อไร่
  รวมเป็นราคาทั้งหมด 57.02 ล้านบาท ที่ดินนี้ตั้งอยู่ฝั่งตรงข้ามของโรงงานปัจจุบัน
  นิคมสยามอิสเทิร์น อินดัสเตียล พาร์ค

  โครงการนี้จะมีสายการผลิตแยกจากกัน 2 สายโดยดำเนินการเป็นช่วงๆ (phases)
  ความกว้างของสายผลิตภัณฑ์คาดว่าจะเป็นประมาณ 1,970 มม. โดยมีความกว้างส่วนริม 1,905
  มม. ซึ่งจะเท่ากับกำลังการผลิตประมาณ 150-200 ล้านตารางเมตรต่อปี

  เงินลงทุนในโครงการคาดว่าจะเท่ากับ 5 ล้านเหรียญสหรัฐต่อสายการผลิต รวมทั้งหมด 10
  ล้านเหรียญสหรัฐสำหรับทั้ง 2 สายการผลิต
  เงินลงทุนส่วนใหญ่จะใช้เป็นค่าเครื่องจักรหลักในแต่ละสายการผลิตแผ่นเคลือบอัดขึ้นรูป (สายละ
  3.0 ล้านเหรียญสหรัฐ) ส่วนที่เหลือเป็นค่าอุปกรณ์ (0.5 ล้านเหรียญสหรัฐ) ค่าที่ดิน (0.3
  ล้านเหรียญสหรัฐ) สาธารณูปโภค (0.1 ล้านเหรียญสหรัฐ) ค่าโยธา (0.5 ล้านเหรียญสหรัฐ)
  และค่าใช้จ่ายก่อนการดำเนินงาน/สำรอง (0.6 ล้านเหรียญ) ปัจจุบัน
  บริษัทอยู่ในขั้นตอนจัดหาเงินเพื่อการลงทุนในโครงการดังกล่าว

  ผลิตภัณฑ์และการใช้ผลิตภัณฑ์

  แผ่นฟิล์มเคลือบอัดขึ้นรูปจะมาจากการใช้แผ่นฟิล์ม PET ธรรมดาความหนาระหว่าง 12-50
  ไมครอนสู่กระบวนการเคลือบ EVA/PE ระหว่าง 20-100 จีเอสเอ็ม
  ผลิตภัณฑ์นี้ส่วนใหญ่มีการใช้ในประเทศ/ภูมิภาคที่พัฒนาแล้ว เช่น สหรัฐอเมริกาและสหภาพยุโรป
  โดยใช้ในการเคลือบหนังสือ/เอกสารเป็นหลัก นอกจากนั้นยังใช้สำหรับบรรจุภัณฑ์บางประเภทด้วย

  เหตุผลในการริเริ่มโครงการ

1)  โครงการนี้จะช่วยเพิ่มประเภทผลิตภัณฑ์ของบริษัทให้มีความหลากหลาย
    จากการผลิตแผ่นฟิล์มธรรมดา (ซึ่งเป็นสินค้า commodity โดยทั่วไปที่มีการแข่งขันสูง)
    ไปสู่การผลิตแผ่นฟิล์มที่มีมูลค่าเพิ่มมากขึ้น (เคลือบ เคลือบอลูมิเนียม และเคลือบขึ้นรูป)
    ซึ่งจะทำให้อัตราการทำกำไรสูงกว่าและการแข่งขันต่ำกว่า

2)  จากการที่ตลาดหลักคือสหรัฐอเมริกาและสหภาพยุโรป
    ผู้ผลิตส่วนใหญ่จะตั้งอยู่ในตลาดดังกล่าวด้วย ดังนั้น การที่ตั้งโรงงานผลิตในประเทศไทย
    จะเป็นประโยชน์ในเรื่องประสิทธิภาพด้านต้นทุน เนื่องจาก

    -   ต้นทุนการดำเนินงานในประเทศไทยต่ำ

    -   มีสายการผลิตแผ่นฟิล์มธรรมดาเพื่อป้อนโรงงานโดยเฉพาะ

    -   มีการผลิตครบวงจรในกลุ่มซึ่งช่วยให้เกิดการใช้ประโยชน์สูงสุดจากทุนและต้นทุนการดำเนินงาน

3)  บริษัทมีเครือข่ายการขายและจัดจำหน่ายที่มีอยู่ในสหรัฐอเมริกาและสหภาพยุโรปในปัจจุบัน
    สามารถใช้เป็นช่องทางการตลาดและส่งเสริมการขายผลิตภัณฑ์ใหม่นี้ได้อย่างมีประสิทธิผล

4)  ลูกค้าใหญ่บางรายของผลิตภัณฑ์นี้เป็นลูกค้าเดิมที่มีความสัมพันธ์มายาวนานกับกลุ่มโพลีเพล็กซ์
    และได้มีการเจรจาเพื่อทำสัญญาซื้อขาย ซึ่งขณะนี้ได้มีความคืบหน้าไปมากแล้ว

6.3 การลงทุนใน บริษัท โพลีเพล็กซ์ (อเมริกา) อิงค์

  ตลาดอเมริกาเหนือเป็นตลาดส่งออกที่สำคัญแห่งหนึ่งนับแต่การก่อตั้งบริษัทเป็นต้นมา
  โดยคิดเป็นร้อยละ 25 ของปริมาณการจำหน่ายของบริษัทในปีบัญชีสิ้นสุดวันที่ 31 มีนาคม 2549
  ตลาดนี้ยังเป็นตลาดหลักแห่งหนึ่งของกลุ่มโพลีเพล็กซ์
  โดยปริมาณการจำหน่ายไปยังตลาดนี้คิดเป็นสัดส่วนที่สำคัญในช่วง 10 ปีที่ผ่านมา

  เมื่อบริษัทเริ่มดำเนินงานในประเทศไทยในกลางปี 2546
  สินค้าส่งออกจากบริษัทไปยังตลาดอเมริกาเหนือเริ่มเข้าไปทดแทนสินค้าที่ส่งออกจากประเทศอินเดีย
  โดยการจำหน่ายผ่านตัวแทนจำหน่ายรวมทั้งการจำหน่ายตรง และนับตั้งแต่วันที่ 1 มกราคม 2549
  เป็นต้นมา บริษัทได้เข้าถือหุ้นในตัวแทนจำหน่ายรายหนึ่ง (Spectrum Marketing Inc.)
  จำนวนร้อยละ 80.24 และตั้งชื่อใหม่เป็นบริษัท โพลีเพล็กซ์ (อเมริกา) อิงค์ PCL
  ซึ่งเป็นบริษัทแม่ถือหุ้นร้อยละ 9.88 ส่วนที่เหลืออีกร้อยละ 9.88
  ถือโดยผู้ถือหุ้นต่างประเทศรายหนึ่ง
  การซึ้อหุ้นดังกล่าวจะทำให้บริษัทสามารถเข้าควบคุมการจัดจำหน่ายในตลาดหลักๆในอเมริกาเหนือซึ่งมีความสำคัญอย่างมากต่อความสำเร็จในการดำเนินธุรกิจของบริษัท
  โดยเฉพาะอย่างยิ่ง
  หลังจากที่บริษัทได้เริ่มมีการค่อยๆโอนการจัดจำหน่ายในตลาดสหภาพยุโรปไปยังโรงงานในประเทศตุรกี
  ทั้งนี้ บริษัทเองจะเน้นตลาดสหรัฐอเมริกามากขึ้น รวมทั้งเจาะตลาดใหม่ๆ โดยเฉพาะอย่างยิ่ง
  ในภาคอุตสาหกรรมบรรจุภัณฑ์

  บริษัทได้ใช้ผลการศึกษาการตั้งราคาระหว่างกันกับบริษัทในเครือ (Transfer Pricing
  Policy) จากบริษัทที่ปรึกษาที่มีชื่อเสียงแห่งหนึ่งในสหรัฐอเมริกา
  สำหรับการจำหน่ายแผ่นฟิล์มในเชิงธุรกิจ (an arm’s length basis)
  จากบริษัทสู่บริษัทย่อยในสหรัฐอเมริกา
  นโยบายนี้ได้รับการอนุมัติจากคณะกรรมการตรวจสอบและคณะกรรมการบริษัทแล้ว

6.4 การลงทุนอื่น ๆ

  เพื่อเป็นการปรับปรุงความสามารถในการผลิตให้เพิ่มมากขึ้น ลดการสูญเสียระหว่างการผลิต
  พัฒนาสินค้า และควบคุมคุณภาพให้ดียิ่งขึ้น
  บริษัทจึงได้จัดสรรงบประมาณเพื่อการลงทุนทั้งขนาดเล็ก/ขนาดปานกลาง
  เงินลงทุนรวมสำหรับในช่วงเวลา 12-15 เดือนข้างหน้าคาดว่าจะอยู่ในราว 75-125 ล้านบาท
  เพื่อนำมาใช้ในการปรับปรุงกระบวนการผลิต โดยการลงทุนที่สำคัญคือ
  ที่พักสำหรับพนักงาน/ผู้จัดการ การเพิ่มพื้นที่ในการจัดเก็บสินค้าอุปกรณ์
  รวมไปถึงการจัดหาอุปกรณ์เบ็ดเตล็ดต่างๆ